ลือหฤโหด TRUE-DTAC 4 วันบวก 15% จับตาดีลควบรวมเร็วๆนี้!
ลือหฤโหด! TRUE-DTAC 4 วันบวก 15% จับตาดีลควบรวมเร็วๆนี้
10 พ.ย. 2559

ผู้สื่อข่าวรายงาน ราคาหุ้นบริษัท ทรู คอร์ปอเรชั่น จำกัด (มหาชน) หรือ TRUE วันนี้ (10 พ.ย.) ปิดที่ระดับ 7.60 บาท ไม่เปลี่ยนแปลงจากวันก่อนหน้า ด้วยมูลค่าการซื้อขาย 5.39 พันล้านบาท ขณะที่ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ปิดตลาดที่ระดับ 35.75 บาท ปรับตัวเพิ่มขึ้น 2 บาท หรือราว 5.93% ด้วยมูลค่าการซื้อขาย 1.86 พันล้านบาท
ทั้งนี้ ราคาหุ้นของทั้ง 2 บริษัท ปรับตัวขึ้นอย่างมีนัยสำคัญในช่วง 4 วันทำการที่ผ่านมา โดย TRUE ปรับตัวขึ้นมาจากระดับ 6.65 บาท เมื่อปิดตลาดวันที่ 4 พ.ย. หรือปรับตัวเพิ่มขึ้นมาแล้วประมาณ 14.29% ส่วน DTAC ปรับตัวขึ้นมาจากระดับ 31 บาท หรือปรับตัวเพิ่มขึ้นมาแล้วประมาณ 15.33% อย่างไรก็ตาม การปรับตัวขึ้นของราคาหุ้นดังกล่าว ถือว่าเคลื่อนไหวสวนทางกับผลประกอบการไตรมาส 3 ปี 2559 ซึ่งทั้ง 2 บริษัทมีผลขาดทุนสุทธิ และ กำไรสุทธิลดลง ตามลำดับ
อนึ่ง เมื่อช่วงเวลาประมาณ 17.28 น. วันนี้ TRUE รายงานผลการดำเนินงานไตรมาส 3/59 สิ้นสุดวันที่ 30 ก.ย. (รวมบริษัทย่อย) มีผลขาดทุนสุทธิ 2.75 พันล้านบาท หรือขาดทุนสุทธิ 0.08 บาทต่อหุ้น พลิกขาดทุนจากช่วงเดียวกันของปีก่อน ซึ่งมีกำไรสุทธิ 1.05 พันล้านบาท หรือราว 0.04 บาทต่อหุ้น
ขณะเดียวกัน เมื่อวันที่ 20 ต.ค. ที่ผ่านมา DTAC รายงานผลการดำเนินงานไตรมาส 3/59 สิ้นสุดวันที่ 30 ก.ย. (รวมบริษัทย่อย) มีกำไรสุทธิ 658.71 ล้านบาท หรือกำไรสุทธิ 0.28 บาทต่อหุ้น ปรับตัวลดลงราว 86.36% จากช่วงเดียวกันของปีก่อน ซึ่งมีกำไรสุทธิ 1.23 พันล้านบาท หรือราว 0.52 บาทต่อหุ้น
นอกจากนี้ ผู้สื่อข่าวรายงานว่า มูลค่าการซื้อขายหุ้นของทั้ง 2 บริษัทปรับตัวสูงขึ้นอย่างมีนัยสำคัญ และถือว่าผิดปกติหากเทียบจากมูลค่าการซื้อขายเฉลี่ยก่อนหน้านี้ โดยเฉพาะตั้งแต่เมื่อวันที่ 8 พ.ย. เป็นต้นมา ซึ่ง TRUE มีมูลค่าซื้อขาย 7 พันล้านบาท 1.13 หมื่นล้านบาท และ 5.39 พันล้านบาทในวันนี้ ขณะที่ DTAC มีมูลค่าซื้อขาย 1.41 พันล้านบาท 1.52 พันล้านบาท และ 1.93 พันล้านบาทในวันนี้  
อย่างไรก็ดี การที่ราคาหุ้นของ TRUE และ DTAC ปรับตัวสูงขึ้นอย่างรวดเร็ว ซึ่งถือเป็นการเคลื่อนไหวในลักษณะที่สวนทางกับผลประกอบการในไตรมาส 3 อีกทั้งมีมูลค่าการซื้อขายเกิดขึ้นมากกว่าปกติ ในกรอบระยะเวลาเดียวกัน คือ ตั้งแต่วันที่ 7 พ.ย. จนถึงปัจจุบัน ถือเป็นปัจจัยสนับสนุนต่อการคาดการณ์ ซึ่งขณะนี้ มีกระแสข่าวลือเกิดขึ้นในวงกว้างว่า TRUE และ DTAC ใกล้บรรลุการเจรจาเพื่อควบรวมกิจการแล้ว   
อีกทั้ง แหล่งข่าวจากวงการสื่อสารรายหนึ่ง เปิดเผยข้อเท็จจริงซึ่งเป็นการสนับสนุนประเด็นดังกล่าวเพิ่มเติมด้วยว่า ปัจจุบัน DTAC ไม่มีพันธะใดๆจากการดำเนินธุรกิจ เนื่องจากบริษัทไม่เคยรับมอบใบอนุญาตคลื่นความถี่เพื่อนำมาใช้ประกอบกิจการสื่อสารแต่อย่างใด ประกอบกับสัญญาสัมปทานคลื่นความถี่ที่ DTAC ถือสิทธิ์อยู่ในขณะนี้กำลังจะทยอยหมดอายุลงตั้งแต่ปี 2561 เป็นต้นไป ดังนั้นโอกาสที่ DTAC ต้องหาพันธมิตรด้วยวิธีควบรวม หรือขายกิจการ จึงเกิดขึ้นได้สูงมาก 
ทั้งนี้ หากมีความคืบหน้าเพิ่มเติมประการใดต่อประเด็นดังกล่าว ทางทีมงาน “ข่าวหุ้นธุรกิจออนไลน์” จะรายงานให้ทราบในครั้งต่อไป
